Diari Oficial de la Generalitat Valenciana


Sumari del DOGV 4454, del 06-03-2003 (2003/2243)

Informació pública de la convocatòria de proves selectives per a cobrir en propietat diverses places vacants de personal laboral en la plantilla municipal.
-----------------------------------------------------------------------------------------------------------------------------------------------------------

### Dades del document

Número de DOGV
:   4454

Data del DOGV
:   06-03-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/2243


Data del document
:   16-01-2003

Organisme emissor
:   Ajuntament de San Antonio de Benagéber

Tipus de document
:   Convocatòria

Descriptors 

:   * San Antonio de Benagéber
    * concurs administratiu
    * personal de serveis
    * administració local

Informació pública de la convocatòria de proves selectives per a cobrir en propietat diverses places vacants de personal laboral en la plantilla municipal. [2003/M2243]
  
De conformitat amb l'oferta d'ocupació pública aprovada per este Ajuntament i d'acord amb les bases aprovades per la Comissió de Govern, en sessió de data 8 de gener de 2003, en ús de les atribucions que li conferix l'article 41.14 a) del Reglament d'Organització, Funcionament i Règim Jurídic de les Entitats Locals, es convoquen proves selectives per a cobrir en propietat diverses places vacants de personal laboral en la plantilla municipal, d'acord amb les citades bases, que es transcriuen a continuació:
  
Bases per a cobrir en propietat diverses places de personal laboral.
  
Primera. Objecte de la convocatòria
  
De conformitat amb l'oferta d'ocupació pública per a 2002, es convoquen processos selectius per a cobrir en propietat quatre places d'operari de servicis múltiples, en règim laboral, amb la categoria professional de peó, dotada amb les retribucions previstes en el catàleg i relació de llocs de treball de l'Ajuntament, d'acord amb la legislació vigent; les places que es convoquen són les següents:
  
Una plaça d'operari conductor i del servici de neteja i sanejament, codi de lloc 05L.
  
Una plaça d'operari fuster i de servicis generals, codi de lloc 06L.
  
Una plaça d'operari jardiner i de servicis generals, codi de lloc 07L.
  
 Una plaça d'operari obrer i de servicis generals, codi de lloc 08L.
  
Les places convocades podran incrementar-se amb les vacants que efectivament es produïsquen per causes sobrevingudes, amb posterioritat a l'aprovació i publicació de les presents bases.
  
Segona. Procediment de selecció
  
La selecció de la quatre places d'operari es realitzarà pel sistema de concurs oposició lliure.
  
Tercera. Requisits dels aspirants
  
Per a ser admesos al procés de selecció, serà necessari reunir els requisits següents:
  
1. Tindre complits 18 anys.
  
2. Estar en possessió del certificat d'escolaritat o equivalent, o en condicions d'obtindre'l en la data en què finalitze el termini de presentació d'instàncies. Les titulacions obtingudes en l'estranger hauran d'haver sigut homologades per l'autoritat acadèmica de l'estat espanyol.
  
3. No patir cap malaltia ni defecte que impedisca l'exercici de les corresponents funcions.
  
De conformitat amb el que disposa la Llei 13/1982, de 7 d'abril, d'Integració Social del Minusvàlid, en les presents proves seran admeses les persones minusvàlides en igualtat de condicions que els altres aspirants.
  
4. No estar sotmés a cap causa d'incapacitat específica que siga d'aplicació als funcionaris, conforme determina l'article 177.3 del Real Decret Legislatiu 781/1986.
  
5. No haver sigut separat, mitjançant expedient disciplinari, del servici a l'estat, a les comunitats autònomes o a les entitats locals, ni trobar-se inhabilitat per a l'exercici de les tasques pròpies del lloc.
  
A més, els aspirants que no posseïsquen nacionalitat espanyola, no hauran d'estar sotmesos a sanció disciplinària o condemna penal que impedisca l'accés a la condició de personal laboral, en el seu país d'origen.
  
6. Posseir la capacitat física i psíquica suficient per al normal exercici de la funció.
  
7. Els aspirants que tinguen una nacionalitat distinta de l'espanyola, hauran d'estar en possessió del permís de residència i treball de caràcter permanent, de la classe i categoria corresponent a les places que es convoquen, excepte per a aquells ciutadans d'un país membre de la Unió Europea, o la de qualsevol d'aquells estats a què en virtut de tractats internacionals celebrats per la Unió Europea i ratificats per Espanya, siga d'aplicació la lliure circulació de treballadors en els termes en què esta s'haja definida en el Tractat Constitutiu de la Unió Europea, en este cas serà suficient el permís de residència.
  
Tots els requisits enumerats, que hauran de reunir-se el dia de finalització del termini de presentació de sol·licituds, s'entenen relacionats sense caràcter exhaustiu i sense perjuí d'aquells altres que s'exigisquen en l'ordenament jurídic espanyol.
  
Quarta. Presentació de sol·licituds
  
Les instàncies per a prendre part en la convocatòria es dirigiran a l'alcalde president d'este Ajuntament, acompanyades del justificant d'ingrés dels drets d'examen, podent utilitzar-se la instància model que facilitarà l'Ajuntament de San Antonio de Benagéber, segons els impresos que es troben en el Registre General d'Entrada de la corporació.
  
Les instàncies es presentaran en el Registre General o en qualsevol de les formes que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú (en endavant, LPAC), dins del termini de 20 dies naturals, a partir del següent al de la publicació de la convocatòria en el Boletín Oficial del Estado.
  
En les instàncies per a prendre part en esta convocatòria, els aspirants hauran de manifestar, de forma expressa i inequívoca, que reunixen tots i cadascun dels requisits exigits en estes bases i que es comprometen a prendre possessió del lloc laboral amb subjecció al que requerix l'ordenament jurídic.
  
Els qui tinguen la condició de minusvàlids, hauran d'acreditar tal aptitud per a l'exercici de les funcions corresponents a la plaça objecte d'esta convocatòria, mitjançant la presentació de certificat expedit amb posterioritat a la publicació de les presents bases en el Butlletí Oficial de la Província de València, per la Conselleria de Benestar Social o òrgan competent d'altres comunitats autònomes o de l'administració de l'estat, conforme al que establix l'article 38.3 de la Llei 13/1982, de 7 d'abril, sobre integració social de les persones amb minusvalideses. En un altre cas no seran admesos als processos selectius.
  
En els processos selectius, s'establiran per a les persones amb minusvalidesa que ho sol·liciten les adaptacions possibles de temps i mitjans per a la seua realització; els interessats hauran de formular la corresponent petició concreta en la sol·licitud de participació.
  
La presentació de la instància per a participar en els processos selectius convocats suposa l'acceptació del contingut íntegre de les presents bases.
  
Els drets d'examen seran satisfets pels aspirants al presentar la sol·licitud i es fixen en 24 euros (vint-i-quatre euros) amb caràcter general, és a dir, quan l'interessat es presenta a una de les places convocades, i una taxa suplementària de 8 euros (huit euros), que se sumarà a l'anterior, per cada una de les places a què addicionalment es presente.
  
Els ingressos seran satisfets pels aspirants en Caja Campo, oficina de San Antonio de Benagéber, sítia en la plaça de l'Ajuntament, número 2, en el número de compte corrent 6278697000, a nom de l'Ajuntament de San Antonio de Benagéber, o mitjançant gir postal, segons preceptua la citada llei de procediment administratiu comú.
  
El justificant de pagament de la taxa es realitzarà amb la impressió del segell de l'entitat bancària en la sol·licitud, o acompanyant còpia del resguard del gir postal, que haurà de presentar-se unit a la sol·licitud de participació en el procés selectiu.
  
Els citats drets d'examen només seran tornats als qui no siguen admesos al procediment selectiu, per falta d'algun dels requisits exigits per a prendre-hi part.
  
En la seua instància, els interessats hauran d'indicar, necessàriament, la denominació de la plaça o places a què desitja concórrer, així com el codi del lloc segons s'ha indicat en la base primera.
  
Sense el dit requisit, la sol·licitud de participació en el procés selectiu no serà tinguda en compte inicialment, encara que podrà ser esmenada en el termini general habilitat per a esmena de deficiències.
  
Cinquena. Admissió d'aspirants
  
Expirat el termini d'admissió de sol·licituds, l'alcalde president dictarà resolució, en el termini màxim d'un mes, declarant aprovada la relació provisional d'admesos i exclosos.
  
La dita resolució que es publicarà en el Butlletí Oficial de la Província de València, indicarà el lloc on es troben exposades al públic les llistes certificades completes d'aspirants admesos i exclosos, assenyalant-se un termini de 10 dies hàbils per a esmena d'errors i presentació de reclamacions, segons el que disposa l'article 121 i 71 de la Llei 30/1992 (LPAC).
  
Les dites reclamacions, si n'hi ha, seran acceptades o rebutjades en la resolució per la qual s'aprove la llista definitiva que serà feta pública, així mateix, en la forma indicada anteriorment.
  
Transcorregut l'expressat termini d'exposició sense presentar-se cap reclamació, la llista provisional esdevindrà definitiva, sense necessitat de nou acord o resolució.
  
Contra les presents bases i quants actes administratius definitius se'n deriven podran els interessats interposar els oportuns recursos en els casos i en la forma establits en la Llei 30/1992, de Règim Jurídic de les Administracions Públiques i del Procediment Administratiu Comú.
  
Sisena. Tribunal de selecció
  
Per a la selecció de les quatre places convocades es constituirà un únic tribunal.
  
Estarà constituït de la següent forma:
  
President: el de la corporació o membre d'esta en qui delegue.
  
Secretari: el de la corporació o funcionari municipal en qui delegue, amb veu però sense vot.
  
Vocals:
  
- Un representant de l'administració de la Generalitat Valenciana.
  
- Un regidor que siga membre de la comissió de govern, designat per l'alcalde.
  
- Un representant del personal estatutari de la corporació, designat per l'alcalde.
  
- Un representant del personal laboral de la corporació, designat per l'alcalde.
  
Els grups municipals Plataforma Cívica Democràtica, Socialista i Mixt podran designar a través del seu portaveu respectiu, un representant amb veu i sense vot.
  
Tots els membres del tribunal que actuen en qualitat de vocals hauran de pertànyer a la mateixa o superior categoria professional o grup de titulació de la plaça convocada, o, si és procedent, estar en possessió d'igual o superior titulació acadèmica que l'exigida per a les places oferides.
  
La designació dels membres del tribunal inclourà la dels respectius suplents.
  
Per al millor compliment de la seua missió, els tribunals podran sol·licitar i obtindre l'assessorament d'especialistes en aquelles proves que l'estimen necessari o convenient, els quals es limitaran a l'exercici de les seues respectives especialitats i col·laboraran amb els tribunals amb base exclusivament en estes.
  
El tribunal no podrà constituir-se ni actuar sense l'assistència com a mínim de tres dels seus integrants, titulars o suplents de mode indistint, i està facultat per a resoldre les qüestions que puguen suscitar-se en la relació dels processos selectius, adoptant els acords necessaris per al degut orde d'estos, en tot allò no establit en estes bases i per a l'adequada interpretació de les bases de cada convocatòria.
  
En cada sessió del tribunal podran participar els membres titulars, i si estan absents, els suplents, sempre que s'haja fet constar en l'acta del tribunal la seua participació de forma indistinta; ara bé, no podran substituir-se entre si en la mateixa sessió.
  
Si una vegada constituït el tribunal i iniciada la sessió, s'absenta el president, este designarà d'entre els vocals concurrents el qui el substituirà durant la seua absència.
  
Els membres del tribunal hauran d'abstindre's de participar-hi quan concórreguen les circumstàncies establides en l'article 28 de la LPAC; i podran ser recusats pels aspirants quan concórrega alguna de dites circumstàncies, conforme al que disposa l'article 29 de la mateixa llei.
  
Les decisions del tribunal s'adoptaran per majoria de vots dels membres presents, resolent en cas d'empat el vot de qualitat del president del tribunal.
  
Setena. Començament i desenvolupament del procés selectiu
  
La data, l'hora i el lloc de la realització dels processos corresponents, junt amb l'anunci de la relació definitiva d'aspirants admesos i exclosos i la composició del tribunal es publicarà en el Butlletí Oficial de la Província de València i al tauler d'anuncis de la corporació.
  
A partir de les dites publicacions i quan en les presents bases no s'indique una altra cosa, els anuncis que haja d'efectuar el tribunal es publicaran al tauler d'anuncis de la corporació.
  
Quan el temps necessari per al desenvolupament i posterior valoració de les proves ho permeta, a juí del tribunal, es podran realitzar dos o més proves en la mateixa jornada.
  
Este fet es posarà en coneixement dels aspirants abans de l'inici de cada exercici.
  
Els aspirants acudiran proveïts del DNI o document identificador del NIE, per als que posseïsquen nacionalitat distinta a l'espanyola, perquè, en qualsevol moment, puga ser comprovada la seua identitat.
  
Els aspirants seran convocats en crida única, excepte en cas de força major, invocat amb anterioritat i degudament justificat i apreciat pel tribunal amb absoluta llibertat de criteri. La no-presentació d'un opositor a qualsevol dels exercicis en el moment de ser cridat, determinarà, automàticament, el decaïment del seu dret a participar en el dit exercici o en els successius, quedant exclosos, en conseqüència, del procediment selectiu.
  
L'orde d'actuació dels aspirants en aquells exercicis en què no puguen actuar conjuntament vindrà determinat per la lletra del seu primer cognom, i correspondrà actuar en primer lloc als aspirants el cognom dels quals comence per la lletra C, de conformitat amb el que establix la Resolució de 27 d'abril de 2001, de la Conselleria de Justícia i Administracions Públiques (DOGV núm. 4.013, de 4 de juny de 2001).
  
Els resultats de cadascun dels exercicis, les successives crides i convocatòries, i en definitiva qualsevol decisió que adopte el tribunal de selecció i que haja de conéixer el personal aspirant fins a la finalització de les proves selectives o, si és procedent, la fase de concurs, s'exposaran al tauler d'anuncis de la corporació o en els locals on s'haja celebrat l'exercici anterior, o en els que s'assenyale en l'últim anunci, bastant la dita exposició en la data en què s'inicie, com a tots els efectes.
  
La crida per a la sessió següent d'un mateix exercici es realitzarà normalment amb un termini mínim d'antelació de 12 hores, mentre que la convocatòria per a un exercici distint haurà de respectar, normalment, un termini mínim de 48 hores, en estos dos supòsits a comptar des de la crida anterior.
  
Huitena. Procediment selectiu de les places convocades
  
El procediment selectiu de les places convocades serà el de concurs oposició i s'ajustarà al següent procediment.
  
1. Fase d'oposició per a les places d'operaris de servicis múltiples.
  
Primer exercici: de caràcter obligatori i eliminatori. Consistirà en la realització d'un exercici escrit, formulant diverses preguntes amb respostes de vertader o fals, respecte al plantejament de la pregunta que antecedirà, referent al programa específic que figura com a annex I de la present convocatòria, durant el període que determine el tribunal.
  
Segon exercici: de caràcter obligatori i eliminatori. Consistirà en la realització d'un exercici escrit, formulant diverses preguntes amb respostes de vertader o fals, respecte al plantejament de la pregunta que antecedirà, referent al programa específic que figura com a annexos II a V de la present convocatòria, durant el període que determine el tribunal.
  
Tercer exercici: de caràcter obligatori i eliminatori. Consistirà en la realització d'una o diverses proves pràctiques relacionades amb les comeses que desenvoluparan en este Ajuntament els operaris de servicis múltiples, com són entre altres i sense ànim excloent o limitat, funcions pròpies dels camps professionals de llanterneria, obra, conducció i mecànica de vehicles de neteja viària, electricitat, fusteria o altres, segons la categoria professional, i seran determinats pel tribunal immediatament abans de la realització de l'exercici.
  
Per a cadascun dels llocs convocats es realitzaran proves distintes, adaptades a les funcions pròpies del lloc. El període de temps per a la realització de l'exercici serà fixat pel tribunal.
  
2. Fase de concurs per a les places d'operaris de servicis múltiples.
  
Passaran a esta fase els aspirants que hagen superat els exercicis de l'oposició. El concurs no tindrà caràcter eliminatori i es puntuarà de la següent forma:
  
2.1. Experiència professional:
  
a) Per haver desenvolupat, amb subjecció al règim laboral, funcions en llocs de treball amb contingut professional inclòs en el lloc per al qual s'aspira, en qualsevol administració pública, a raó de 0,25 punts per any o fracció igual o superior a sis mesos, fins a un màxim de 3 punts.
  
No es consideraran en este apartat les funcions i treballs realitzats en societats subjectes al dret mercantil ni en organismes autònoms o altres entitats, que depenguen en tots estos casos, jurídicament o econòmicament d'una administració pública.
  
b) Per haver desenvolupat, per compte propi o per compte alié amb subjecció al règim laboral, funcions en llocs de treball amb contingut professional inclòs en el lloc per al qual s'aspira, a raó de 0,15 punts per any o fracció superior a sis mesos, fins a un màxim d'1 punt.
  
Es consideraran en este apartat les funcions i treballs realitzats en societats subjectes al dret mercantil, en organismes autònoms o altres entitats, que depenguen en tots estos casos, jurídicament o econòmicament, d'una administració pública.
  
2.2. Entrevista personal: es podran formular preguntes relacionades amb l'historial acadèmic i professional, valorant-se les aptituds, iniciativa i actitud personal i professional dels aspirants en relació al treball a desenvolupar, valorant-se el resultat de l'entrevista fins a un màxim de 3 punts.
  
3. Subsidiàriament i per a l'únic cas que les places oferides pel sistema de selecció de concurs oposició quedaren desertes, el tribunal podrà proposar el nomenament dels aspirants declarats aptes en la fase d'oposició, per orde de resultats i fins a un màxim de les places oferides.
  
Novena. Sistema de qualificació
  
1. Tots els exercicis de la fase d'oposició seran eliminatoris i es qualificaran de 0 a 10 punts, i seran eliminats els aspirants que no aconseguisquen una puntuació mínima de 5 punts en cadascun d'ells.
  
2. El nombre de punts que podrà ser atorgat per cada membre del tribunal, en cadascun dels exercicis serà de 0 a 10 punts, iniciant-se per l'orde invers a l'establit en la resolució de designació i acabant, per tant, amb la valoració del president del tribunal.
  
3. Les qualificacions s'adoptaran sumant les puntuacions atorgades per cada membre del tribunal i dividint el total pel nombre d'assistents en aquell, sent el quocient la qualificació definitiva.
  
4. L'orde de qualificació definitiva en fase d'oposició estarà determinat per la suma de les puntuacions obtingudes en el conjunt dels exercicis.
  
5. Les qualificacions obtingudes en la fase del concurs s'adoptaran sumant les puntuacions de cada apartat, sent el total la seua qualificació definitiva, la qual s'incrementarà a l'obtinguda en la fase d'oposició.
  
Deu. Llista d'aprovats, presentació de documents, nomenaments i contractació
  
Una vegada acabada la qualificació de tots els exercicis, el tribunal farà pública la relació d'aprovats, per orde de puntuació, als locals on s'haja realitzat l'última prova o al tauler d'anuncis de la corporació; la citada relació no podrà sobrepassar el nombre de places convocades i el tribunal l'elevarà a l'Alcaldia Presidència de la corporació, per a la corresponent contractació, a favor dels qui siguen declarats aptes o aprovats, segons corresponga.
  
Els aspirants proposats presentaran en el Registre d'Entrada de la corporació, en el termini de 20 dies naturals comptats a partir de la publicació de la llista d'aprovats, els documents acreditatius de les condicions que per a prendre part en els distints procediments de selecció s'exigixen i que són:
  
1. Certificat de naixement expedit pel registre civil corresponent o fotocòpia del DNI degudament compulsada. Els aspirants de nacionalitat distinta de l'espanyola aportaran còpia compulsada del permís de residència i treball permanent, o permís de residència quan no siga exigible el de treball conforme s'ha especificat en la base tercera, punt 7.
  
2. Original o fotocòpia compulsada del títol acadèmic exigible segons la corresponent convocatòria o, per al supòsit de titulacions obtingudes en l'estranger, la credencial de la seua homologació.
  
3. Certificat mèdic acreditatiu de no patir cap malaltia ni defecte físic o psíquic que impedisca l'exercici de les corresponents funcions. No obstant això, abans de la seua incorporació, tots els candidats proposats hauran de sotmetre's, necessàriament i com a requisit per a la seua contractació, a un reconeixement mèdic com a mesura de prevenció laboral.
  
Els aspirants amb minusvalidesa acreditaran estar afectats per alguna discapacitat de grau igual o superior al 33% i que són compatibles amb les funcions de cada lloc, mitjançant certificat expedit pel corresponent Centre de Diagnòstic i Orientació de la Conselleria de Benestar Social o d'un altre organisme amb igual competència en la matèria.
  
4. Declaració de no trobar-se sotmés a cap causa d'incapacitat de les establides per al personal funcionari, conforme determina l'article 177.3 del Reial Decret Legislatiu 781/1986.
  
5. Declaració jurada de no haver sigut separat, mitjançant expedient disciplinari, del servici a l'estat, a les comunitats autònomes o a les entitats locals, ni trobar-se inhabilitat per a l'exercici de les tasques pròpies del lloc; ni estar sotmés a sanció disciplinària o condemna penal que impedisca l'accés a la condició de personal laboral, en este últim cas quan es tracte d'aspirants que no posseïsquen la nacionalitat espanyola.
  
6. Declaració de l'interessat de no exercir cap lloc o activitat en el sector públic delimitat per l'article 1 de la Llei 53/1984, indicant, així mateix, que no realitza activitat privada incompatible o subjecta a reconeixement de compatibilitat.
  
Quan algun o alguns dels aspirants aprovats, dins del termini fixat, renunciaren a continuar el procés de selecció o, excepte casos de força major, no presentaren la documentació, o siguen exclosos d'este per mancar d'algun dels requisits exigits, o per falsedat d'esta, s'anul·laran les actuacions respecte d'estos i el tribunal podrà proposar la inclusió en la llista d'admesos, el mateix nombre que el d'exclosos per les anteriors causes que hagen superat les proves selectives i pel mateix orde de puntuació, sense perjuí de la responsabilitat en què, si és procedent, puguen haver incorregut.
  
Els nomenats hauran de prendre possessió amb els requisits i en el termini màxim assenyalat per les normes de dret laboral.
  
Els qui estiguen contractats per este Ajuntament en règim de dret laboral estaran exempts de justificar documentalment les condicions i requisits ja demostrats per a obtindre el seu anterior nomenament o contractació, havent de presentar en canvi un certificat de l'organisme del qual depenguen, acreditant la condició i totes les circumstàncies que consten en el seu expedient personal.
  
Onze. De la normativa aplicable
  
El procés selectiu s'ajustarà al que disposen les presents bases i supletòriament al que disposen les normes de la Llei 30/1984, de 2 d'agost, de Mesures per a la Reforma de la Funció Pública; Llei 23/1988, de 28 de juliol, de Modificació de la Llei de Mesures per a la Reforma de la Funció Pública, Llei 7/1985, de 2 d'abril, Reguladora de les Bases de Règim Local; Reial Decret Legislatiu 781/1986, de 18 d'abril, pel qual s'aproven les disposicions legals vigents en matèria de règim local; Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors i la resta de normes d'aplicació, directament o subsidiàriament.
  
Les normes indicades en estes bases i en la legislació citada seran d'aplicació al personal laboral quan en l'àmbit del dret laboral no es dispose res i no siga contrari a este, i s'aplicaran en tot cas de forma analògica les dites normes.
  
El període de prova dels treballadors seleccionats es regirà per les normes de dret laboral aplicables amb caràcter general.
  
Dotze. Recursos de caràcter general
  
La convocatòria, les seues bases i quants actes administratius es deriven d'esta i de l'actuació del tribunal, podran ser impugnats pels interessats en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
ANNEX I
  
Programa comú per a les places convocades.
  
Tema 1. La Constitució Espanyola de 1978. Principis generals.
  
Tema 2. Drets i deures dels treballadors.
  
Tema 3. Òrgans de govern del municipi. L'Ajuntament en Ple. La Comissió de Govern. L'alcalde i els regidors.
  
Tema 4. L'Estatut d'Autonomia de la Comunitat Valenciana. Estructura i contingut.
  
Tema 5. Mesures generals de protecció, seguretat i senyalització.
  
ANNEX II
  
Programa específic per a la plaça d'operari conductor i del servici de neteja i sanejament, codi de lloc 05L.
  
Tema 6. Eines de neteja i sanejament.
  
Tema 7. Tipologia i característiques de vehicles de neteja i sanejament.
  
Tema 8. Ús de vehicles de neteja de vies públiques.
  
Tema 9. Mecànica dels vehicles de neteja de vies públiques.
  
Tema 10. Gestió de residus.
  
Tema 11. Tècniques d'organització del servici de neteja.
  
Tema 12. Mesures de protecció, seguretat i senyalització en les tasques de neteja i sanejament.
  
ANNEX III
  
Programa específic per a la plaça d'operari fuster i de servicis generals, codi de lloc 06L.
  
Tema 6. Eines de fusteria.
  
Tema 7. Materials de fusteria.
  
Tema 8. Tècniques de fusteria.
  
Tema 9. Fabricació i elaboració de mobiliari.
  
Tema 10. Gestió de mitjans en fusteria.
  
Tema 11. Reciclatge, residus i neteja d'eines.
  
Tema 12. Mesures de protecció, seguretat i senyalització en les tasques de fusteria.
  
ANNEX IV
  
Programa específic per a la plaça d'operari jardiner i de servicis generals, codi de lloc 07L.
  
Tema 6. Eines de jardineria.
  
Tema 7. Materials de jardineria.
  
Tema 8. Tècniques de jardineria.
  
Tema 9. Organització dels servicis generals
  
Tema 10. Funcions i tasques dels Servicis Generals de l'Ajuntament de San Antonio de Benagéber.
  
Tema 11. Reciclatge, residus i neteja d'eines.
  
Tema 12. Mesures de protecció, seguretat i senyalització en les tasques de jardineria.
  
ANNEX V
  
Programa específic per a la plaça d'operari obrer i de servicis generals, codi de lloc 08L.
  
Tema 6. Eines d'obra.
  
Tema 7. Materials d'obra.
  
Tema 8. Tècniques d'obra.
  
Tema 9. Organització dels servicis generals
  
Tema 10. Funcions i tasques dels Servicis Generals de l'Ajuntament de San Antonio de Benagéber.
  
Tema 11. Residus i neteja d'eines.
  
Tema 12. Mesures de protecció, seguretat i senyalització en les tasques d'obra.
  
Cosa que es fa pública perquè en prengueu coneixement.